CELEX: 32016D2059
Language: sk
Date: 2016-11-23 00:00:00
Title: Vykonávacie rozhodnutie Komisie (EÚ, Euratom) 2016/2059 z 23. novembra 2016, ktorým sa mení rozhodnutie 90/177/Euratom, EHS, ktorým sa Belgicku povoľuje nezohľadňovať niektoré kategórie transakcií a používať určité približné odhady na výpočet základu vlastných zdrojov založených na DPH [oznámené pod číslom C(2016) 7398]

25.11.2016   
               
               
                  SK
               
               
                  Úradný vestník Európskej únie
               
               
                  L 319/40
               
            VYKONÁVACIE ROZHODNUTIE KOMISIE (EÚ, Euratom) 2016/2059
      z 23. novembra 2016,
      ktorým sa mení rozhodnutie 90/177/Euratom, EHS, ktorým sa Belgicku povoľuje nezohľadňovať niektoré kategórie transakcií a používať určité približné odhady na výpočet základu vlastných zdrojov založených na DPH
      
         
            [oznámené pod číslom C(2016) 7398]
         
      
      (Iba holandské a francúzske znenie je autentické)
      EURÓPSKA KOMISIA,
      so zreteľom na Zmluvu o fungovaní Európskej únie,
      so zreteľom na Zmluvu o založení Európskeho spoločenstva pre atómovú energiu,
      so zreteľom na nariadenie Rady (EHS, Euratom) č. 1553/89 z 29. mája 1989 o konečných jednotných dohodách o vyberaní vlastných zdrojov pochádzajúcich z dane z pridanej hodnoty (1), a najmä na jeho článok 6 ods. 3 druhú zarážku,
      po konzultácii s Poradným výborom pre vlastné zdroje,
      keďže:
      
                  (1)
               
               
                  Podľa článku 370 smernice Rady 2006/112/ES (2) môže Belgicko v súlade s podmienkami, ktoré sa v tomto členskom štáte uplatňovali k 1. januáru 1978, naďalej zdaňovať transakcie uvedené v časti A prílohy X. Podľa článku 371 tej istej smernice môže Belgicko v súlade s podmienkami, ktoré sa v tomto členskom štáte uplatňovali k 1. januáru 1978, naďalej oslobodzovať od dane transakcie uvedené v časti B prílohy X; pričom tieto transakcie je potrebné zohľadniť pri stanovení základu vlastných zdrojov založených na DPH.
               
            
                  (2)
               
               
                  Na základe rozhodnutia Komisie 90/177/Euratom, EHS (3) má Belgicko povolenie používať približné odhady pre transakcie uvedené v časti A bodoch 1 a 4 prílohy X a pre transakcie uvedené v časti B bodoch 2 a 9 prílohy X k smernici 2006/112/ES.
               
            
                  (3)
               
               
                  Vo svojom liste z 27. apríla 2016 (4) Belgicko požiadalo o zrušenie svojich povolení na výpočet základu vlastných zdrojov DPH pre transakcie uvedené v časti A bode 4 prílohy X a v časti B bode 2 prílohy X k smernici 2006/112/ES, keďže už viac nie sú potrebné vzhľadom na zmeny vnútroštátnych právnych predpisov s účinnosťou od 1. mája a 1. januára 2014. Ďalej Belgicko žiadalo o nové povolenia používať približné odhady na výpočet základu vlastných zdrojov DPH, pokiaľ ide o transakcie uvedené v časti B bodoch 11 a 12 prílohy X k smernici 2006/112/ES, keďže presné údaje nie sú k dispozícii. V súlade so žiadosťou Belgicka by sa mali dve predchádzajúce povolenia zrušiť a vydať dve nové povolenia.
               
            
                  (4)
               
               
                  Vo svojom liste z 27. apríla 2016 (5) Belgicko požiadalo o povolenie používať pevný percentuálny podiel medzizákladu na výpočet základu vlastných zdrojov založených na DPH, pokiaľ ide o transakcie uvedené v časti A bode 1 prílohy X. Belgicko tiež požiadalo o doplnenie svojho pevného percentuálneho podielu medzizákladu na výpočet základu vlastných zdrojov založených na DPH, pokiaľ ide o transakcie uvedené v časti B bode 9 prílohy X, v dôsledku pridania zložky. Belgicko ukázalo, že doterajšie percentuálne podiely zostali v priebehu času stabilné. Belgicku by sa preto malo povoliť vypočítať základ vlastných zdrojov založených na DPH s použitím pevne stanoveného percentuálneho podielu v súlade so žiadosťou uvedenou v jeho liste.
               
            
                  (5)
               
               
                  Z dôvodu transparentnosti a právnej istoty je vhodné platnosť povolení časovo obmedziť.
               
            
                  (6)
               
               
                  Preto je vhodné rozhodnutie 90/177/Euratom, EHS zodpovedajúcim spôsobom zmeniť,
               
            PRIJALA TOTO ROZHODNUTIE:
      Článok 1
      Rozhodnutie 90/177/Euratom, EHS sa mení takto:
      
                  1.
               
               
                  Body 1 a 2 článku 2 sa zrušujú;
               
            
                  2.
               
               
                  Do článku 2 sa vkladá tento bod 5:
                  
                              „5.
                           
                           
                              dodanie, úprava, oprava, údržba a nájom lietadiel slúžiacich štátnym orgánom vrátane vybavenia inštalovaného alebo používaného v týchto lietadlách [časť B bod 11 prílohy X k smernici Rady 2006/112/ES (*1)];
                           
                        
                     (*1)  Smernica Rady 2006/112/ES z 28. novembra 2006 o spoločnom systéme dane z pridanej hodnoty (Ú. v. EÚ L 347, 11.12.2006, s. 1).“"
						
               
            
                  3.
               
               
                  Do článku 2 sa vkladá tento bod 6:
                  
                              „6.
                           
                           
                              dodanie, úprava, oprava, údržba a nájom vojnových lodí (časť B bod 12 prílohy X k smernici 2006/112/ES)“;
                           
                        
            
                  4.
               
               
                  Článok 2a sa nahrádza takto:
                  „Článok 2a
                  Odchylne od článku 2 ods. 4 tohto rozhodnutia sa na účely výpočtu základu vlastných zdrojov DPH od 1. januára 2014 do 31. decembra 2015 Belgicku povoľuje používať 0,21 % medzizákladu, pokiaľ ide o určité transakcie uvedené v časti B bode 9 prílohy X (budovy a stavebné pozemky predávané samostatne) k smernici 2006/112/ES, a na účely výpočtu základu vlastných zdrojov DPH sa od 1. januára 2016 do 31. decembra 2020 Belgicku povoľuje používať 0,45 % medzizákladu, pokiaľ ide o transakcie uvedené v časti B bode 9 prílohy X (budovy a stavebné pozemky) k smernici 2006/112/ES“;
               
            
                  5.
               
               
                  Vkladá sa tento článok 2b:
                  „Článok 2b
                  Na účely výpočtu základu vlastných zdrojov založených na DPH sa Belgicku od 1. januára 2016 do 31. decembra 2020 povoľuje používať – 0,02 % medzizákladu, pokiaľ ide o transakcie uvedené v časti A bode 1 prílohy X (zubní laboranti) k smernici 2006/112/ES.“
               
            Článok 2
      Toto rozhodnutie je určené Belgickému kráľovstvu.
      
         V Bruseli 23. novembra 2016
         
            
               Za Komisiu
            
            Kristalina GEORGIEVA
            
               podpredsedníčka
            
         
      
      
         (1)  Ú. v. ES L 155, 7.6.1989, s. 9.
      
         (2)  Smernica Rady 2006/112/ES z 28. novembra 2006 o spoločnom systéme dane z pridanej hodnoty (Ú. v. EÚ L 347, 11.12.2006, s. 1).
      
         (3)  Rozhodnutie Komisie 90/177/Euratom, EHS z 23. marca 1990, ktorým sa Belgicku povoľuje nezohľadňovať niektoré kategórie transakcií a používať určité približné odhady na výpočet základu vlastných zdrojov založených na DPH (Ú. v. ES L 99, 19.4.1990, s. 24).
      
         (4)  Ares(2016)2001157.
      
         (5)  Ares(2016)2001351.